Rikunarita-ORG/Wikinium huggingface dataset:
# Skóli

Albert Anker (1896)
**Skóli** er stofnun þar sem ungum sem öldnum eru kenndar ýmsar fræðigreinar af kennurum, en það er mismunandi eftir skólastigi og tegund skóla hvað er kennt og á hvaða erfiðleikastigi. Á sumum skólastigum er mætingaskylda, svo nemendur þurfa að mæta á réttum tíma. Orðið *skóli* er einnig haft um ákveðan stefnu í listum, t.d. *vínarskólinn*.

## Fyrstu skólastofnanir á Íslandi

Fyrsti skólinn hér á landi er talinn hafa verið á Bæ í Borgarfirði. Rúðólfur biskup sem var hér á landi í 20 ár hélt þar uppi skóla, og var Sigfús Loðmundarson, faðir Sæmdundar fróða, einn af nemendum hans. Skólinn lagðist þó niður þegar Rúðólfur biskup fór af landi brott, en héðan fluttist Rúdólfur árið 1050 og hélt þá til Englands og gerðist ábóti í Abington. Sagt er að Sæmundur hafi fyrstur Íslendinga stundað nám í Frakklandi, og er líklegt að það hafi verið fyrir áeggjan Rúðólfs biskups.

Næst stofnaði Ísleifur biskup skóla í Skálholti og Teitur sonur hans stofnaði síðan skóla í Haukadal, þar sem Ari fróði var við nám. Síðan koma skólarnir á Hólum og Odda, sem þeir stofnuðu vinirnir Jón Ögmundsson biskup og Sæmundur fróði. Ekki er gott að segja hvor skólinn er eldri, en sennilega er það skólinn í Odda. Um hann er lítið vitað, en talið er víst að þar hafi verið kennd þjóðleg fræði auk annars og margt fært í letur. Til dæmis um það hvert álit skólinn hafði á sér, er sagt frá því í sögu Þorláks biskups helga, að móðir hans hafi sett hann í skólann í Odda, sem þá hefði verið fremsti skóli hér á landi.

## Hlutverk skóla

Hulda Á. Stefánsdóttir (1897 - 1989) lagði sterkan grunn að menntun kvenna á Íslandi á fyrri hluta 20. aldar. Hún var kennari og húsmæðraskólastjóri meira og minna frá árinu 1921 til 1967. Hún hafði svo að segja um skólastofnanir í fjórða bindi ævisögu sinnar: *Skólastarf og efri ár*:

Öllum skólum er það sameiginlegt, að í þeim vex nemendum kunnátta og leikni, svo framarlega sem tilsögn skólans er ekki hégómi einn. En það eru fleiri skyldur, sem skólarnir hafa að gegna. Þeim er ætlað að ala upp nýta þjóðfélagsþegna – góða Íslendinga, er jafnan séu á verði að gæta menningarverðmæta þjóðar sinnar. Þeim er ætlað að vera nokkurs konar landvættir, er verndi og hlúi að öllu því besta í íslenskri þjóðarsál, en vísi á bug öllum ófreskjum og ómenningu, er að þjóð vorri steðjar
## Tilvísanir

## Tengt efni

* Menntun
* Skólastjóri

## Tenglar

* *Hvernig Reykvíkingar eignuðust barnaskóla*; grein í Lesbók Morgunblaðsins 1950 Geymt 5 mars 2016 í Wayback Machine
* *Rúðólfur biskup í Bæ*; grein í Lesbók Morgunblaðsins 1953[*óvirkur tengill*]
* *Hróðólfur biskup í Bæ - kenndi Íslendingum að lesa*; grein í Lesbók Morgunblaðsins 1972
* *Fyrstu skólar í landinu*; grein í Morgunblaðinu 1999

  *Þessi skólagrein er stubbur. Þú getur hjálpað til með því að bæta við greinina.*
# Kósalí

**Kósalí** eða Sambalpuri er indóíranskt mál talað af um 2,6 milljónum manna í vestur-Odishafylki í Indlandi. Margir telja það samt mállýsku af Oríja. Það er ritað á Oríja skrift.

Maður sem mælir á Sadri, Kharia og Sambalpuri (Kósalí).
## Tilvísanir

  *Þessi tungumálagrein er stubbur. Þú getur hjálpað til með því að bæta við greinina.*
# Síva

Síva
**Síva** (framburður: [ʃɪ.ʋə]; Sanskrít *शिव*) er einn af höfuðgoðum hindúisma. Síva er álitinn æðsta goðið innan shaívisma, en í öðrum hlutum hindúisma er hann talinn eitt af hinum fimm holdgervingum hins guðlega.

  *Þessi trúarbragðagrein er stubbur. Þú getur hjálpað til með því að bæta við greinina.*
# Nýsteinöld

Stonehenge er meðal frægustu minja nýsteinaldar.
**Nýsteinöld** er síðasti hluti steinaldar og er talin hafa hafist við lok síðasta ísaldarskeiðs fyrir um 12.000 árum síðan. Á nýsteinöld hófst landbúnaður og fyrsta siðmenningin varð til. Nýsteinöld telst ljúka þegar bronsöld eða járnöld hefjast (mismunandi eftir landsvæðum) um 3000 – 3300 f.Kr.

## Tenglar

* „Töluðu steinaldarmenn tungumál?“. *Vísindavefurinn*.

  *Þessi sögugrein er stubbur. Þú getur hjálpað til með því að bæta við greinina.*
# Silfur

|  |  |  |
| --- | --- | --- |
|   | Kopar |   |
| Palladín | **Silfur** | Kadmín |
|   | Gull |   |
|

|  |
| --- |
|  |
| Efnatákn | Ag |
| Sætistala | 47 |
| Efnaflokkur | Hliðarmálmur |
| Eðlismassi | 10490,0 kg/m³ |
| Harka | 2,5 |
| Atómmassi | 107,8682(2) g/mól |
| Bræðslumark | 1234,93 K |
| Suðumark | 2435,0 K |
| Efnisástand (við staðalaðstæður) | Fast form |
| **Lotukerfið** |

 |

**Silfur** er frumefni með efnatáknið **Ag** (skammstöfun á latneska orðinu yfir silfur,
*argentum*) og sætistöluna 47 í lotukerfinu.
Silfur er mjúkur, hvítgljáandi hliðarmálmur sem hefur mestu raf- og hitaleiðni allra málma og finnst í steindum og einnig í hreinu formi. Það er notað í mynt, skartgripi, borðbúnað og ljósmyndun.

## Almenn einkenni

Silfur er mjög sveigjanlegur og þjáll (aðeins harðara en gull), eingildur myntmálmur með skínandi hvítan málmgljáa. Það hefur mestu rafleiðni allra málma, jafnvel meiri en kopar, en sökum verðs hefur það ekki náð sömu vinsældum og kopar í rafmagnsverki.

Hreint silfur hefur einnig mestu hitaleiðni, hvítasta litinn, mestu endurkasthæfni ljóss (það er samt slæmur endurkastari útfjólublás ljóss) og minnsta snertiviðnám allra málma. Silfurhalíð eru ljósnæm og eru markverð vegna áhrifa ljóss á þau. Silfur er stöðugt í lofti og vatni, en tærist í snertingu við óson, vetnissúlfíð eða loft sem inniheldur brennistein. Algengustu oxunarstig silfurs er +1, en nokkur +2 efnasambönd eru þekkt.

## Notkun

Aðalnot silfurs eru sem eðalmálmur og halíðsölt þess, þá sérstaklega silfurnítrat, eru mikið notuð í ljósmyndun (sem er sú iðngreins mest notar af silfri).
Sem dæmi um önnur not silfurs má nefna:

* Rafmagns- og rafeindavörur, þar sem framúrskarandi rafleiðni silfurs, jafnvel þegar það hefur tærst, kemur að notum. Til dæmis eru prentaðar rafrásir gerðar með silfurmálningu og lyklaborð fyrir tölvur nota snertur úr silfri. Silfur er einnig notað í háspennusnertur, því það er eini málmurinn sem neistar ekki af á milli snerta, og er það þar af leiðandi mjög hættulaust í notkun.
* Speglar sem nýta endurkastshæfni silfurs eru búnir til í ferli sem kallað er silfrun. Nú á dögum eru speglar þó almennt búnir til úr áli.
* Silfur hefur verið notað í mynt síðan 700 f. Kr., en þá hófu Lydíubúar að nota það í formi electrum. Seinna var silfrið hreinsað og slegið í mynt í hreinu formi. Orðið *silfur* er stundum notað yfir peninga.
* Vegna fegurðar sinnar er silfur notað til framleiðslu á skartgripum og borðbúnaði. Oftast er þá notuð silfurmálmblanda sem kölluð er Sterling silfur, en hún er um 92,5% silfur.
* Sökum þess að það er þjált, óeitrað og fagurt er það nytsamlegt í tannsmíðamálmblöndur fyrir fyllingar og brýr.
# Sigmundur 3.

Sigmundur 3. á málverki eftir Marcin Kober frá því um 1590.
**Sigmundur 3. Vasa** (pólska: *Zygmunt III Waza*; 20. júní 1566 – 30. apríl 1632) var konungur Pólsk-litháíska samveldisins frá 1587 til dauðadags, og Svíakonungur frá 1592 þar til honum var steypt af stóli 1599. Hann var sonur Jóhanns 3. Svíakonungur og fyrri eiginkonu hans, Katarínu Jagiellonku og fæddist á Grípshólmi þar sem foreldrar hans voru í fangelsi Eiríks 14.. Móðir hans var dóttir Sigmundar gamla, Póllandskonungs, og eiginkonu hans Bona Sforza. Hún ól son sinn upp í kaþólskri trú.

Við lát Stefáns Báthory 1587 var Sigmundur kjörinn konungur á stéttaþinginu en Maximilían 3. erkihertogi af Austurríki kom einnig til greina. Sigmundur tryggði kjör sitt með því að halda þegar til Póllands og ganga að kröfugerð ríkisráðsins. Þegar Maximilían reyndi að grípa inn í með valdi voru stuðningsmenn hans sigraðir í orrustunni við Byczyna 24. janúar 1588 og Maximilían sjálfur tekinn höndum. Hann var leystur úr haldi fyrir tilstuðlan Páls 5. páfa og afsalaði sér tilkalli til krúnunnar 1589.

Við lát föður Sigmundar, Jóhanns 3., stóð hann næstur í erfðaröðinni og var krýndur konungur Svíþjóðar 1592. Við það gengu samveldið og Svíþjóð í konungssamband. Sigmundi var þó gert markvisst erfitt fyrir í Svíþjóð þar sem hann var kaþólskur, og föðurbróðir hans, Karl hertogi, vann gegn honum. Að lokum var hann settur af og Karl varð hæstráðandi í Svíþjóð og síðar konungur. Sigmundur reyndi þó áfram að halda fram rétti sínum til konungdóms í Svíþjóð sem leiddi til styrjalda milli landanna.
Önnur mikilvæg átök í valdatíð hans var Pólsk-rússneska styrjöldin (1605-1618) þegar Pólverjar reyndu að nýta sér rósturtímana í Rússlandi til að vinna lönd af Rússum. Þetta jók á spennu milli ríkjanna sem kom sér illa fyrir Pólverja síðar.
# Akstursíþróttir

**Akstursíþróttir** eru greinar íþrótta þar sem ökumenn keppa í akstri vélknúinna ökutækja oftast með því markmiði að fara sem hraðast og vera fyrstur í mark. Keppni í akstursíþróttum er háð leyfi lögreglu þar sem undanþágur eru veittar frá ákvæðum umferðarlaga, sérstaklega um hámarkshraða.

Saga akstursíþrótta á Íslandi nær aftur til þess tíma er fyrsta torfæran var haldin 1965. Bílaklúbbur Akureyrar var stofnaður 1974 og ári síðar var Kvartmíluklúbburinn stofnaður. Árið 1975 var fyrsta rallkeppnin haldin af Félagi íslenskra bifreiðaeigenda,  FÍB og árið 1977 var Bifreiðaíþróttaklúbbur Reykjavíkur stofnaður.

Þann 1. september 1978 var Landssamband íslenskra akstursfélaga, LÍA, stofnað.

Á Íslandi og alþjóðlegum vettvangi er akstursíþróttum skipt í tvær megin greinar. Annars vegar keppnistæki á fjórum hjólum (bílar) og hins vegar keppnistæki á þremur hjólum eða færri (vélhjól).

Sem dæmi um vinsæla keppni á alþjóðlegum vettvangi er Formúla 1.

## Ytri tenglar

* **Akstursíþróttasamband Íslands (AKÍS)** - er sérsamband innan ÍSÍ og aðili að Fédération Internationale de l'Automobile (FIA). AKÍS ber ábyrgð á keppni bíla. Helstu greinar eru rally, torfæra, spyrna, drift, gokart, rallycross og hringakstur.
* **Mótorhjóla & snjósleðaíþróttasamband Íslands (MSÍ)** - er sérsamband innan ÍSÍ og aðili að Fédération Internationale de Motocyclisme (FIM). MSÍ ber ábyrgð á keppni mótorhjóla og vélsleða.

## Tengt efni

* Kappakstur

  *Þessi akstursíþróttagrein er stubbur. Þú getur hjálpað til með því að bæta við greinina.*
# Vinabæir

**Vinabæir** eiga rætur sínar að rekja til seinni heimsstyrjaldarinnar og er hugmyndin á bak við þá að auka skilning og efla samskipti milli fólks í mismunandi löndum auk þess að hvetja til þess að sett verði upp ýmis verkefni báðum bæjunum til hagsbóta.

Þó að hugmyndin sé vinsælli í Evrópu en annars staðar hefur hún verið tekin upp í öðrum heimsálfum meðal annars í Norður Ameríku þar sem hugtakið **Systraborgir** (*sister cities*) er notað eða *Town twinning*.

Síðan 1989 hafa um 1,300 vinabæir innan Evrópu verið styrktir af Evrópusambandinu og var heildarupphæð styrkjanna 12 milljón evrur árlega eða um einn miljarður íslenskra króna.

## Tengt efni

* Listi yfir vinabæi

## Tenglar

* Upplýsingar frá evrópusambandinu um vinabæi (á ensku) Geymt 4 ágúst 2004 í Wayback Machine
* Leitarniðurstöður sem fást með fyrirspurninni Vinabæir OR vinabær site:is á Google
# Evbea

Kort.
**Evbea** (eða **Evía** (síðarnefnda nafnið vegna framburðar nafnsins á nýgrísku)) (gríska: *Εύβοια*) er grísk eyja og stærsta eyjan í Eyjahafi og næst stærsta eyja Grikklands á eftir Krít. Evbea er ein af Nyrðri-Sporadeseyjum og tengist meginlandi Grikklands (það er að segja Böótíu) með brú við Kalkis þar sem Evrípos-sund er þrengst. Evbea er fjöllótt inn til landsins en flatlend og frjósöm með ströndinni. Á eyjunni geysuðu miklir skógareldar árið 2007 og 2021.

  *Þessi landafræðigrein er stubbur. Þú getur hjálpað til með því að bæta við greinina.*
# Míkís Þeoðorakís

Míkís Þeoðorakís.
**Míkhaíl „Míkís“ Þeoðorakís** (gríska: Μιχαήλ "Μίκης" Θεοδωράκης, fæddur 29. júlí 1925 – látinn 2. september 2021) var grískt tónskáld sem samdi yfir 1000 verk. Hann var undir áhrifum frá grískri þjóðlagatónlist. Þeoðorakís samdi tónlist fyrir kvikmyndirnar Grikkinn Zorba (1964), Z (1969) og Serpico (1973).

Þeoðorakís var vinstrisinnaður og var tengdur Gríska kommúnistaflokknum. Hann var kosinn á þing 1964, 1981 og 1990 og varð eitt sinn ráðherra. Hann var þekkt rödd og tákn gegn herforingjastjórninni 1967–1974 og var fangelsaður, pyntaður og tónlist hans bönnuð.

## Tengill

* Rúv - Ofsótta tónskáldið Theodorakis
# Logroño

**Logroño** er borg á norður-Spáni við Ebró-fljót og höfuðborg La Rioja-sjálfsstjórnarsvæðisins. Íbúar eru rúmlega 151.000 (2018). Vínframleiðsla er mikilvæg atvinnugrein.

Við Ebró-fljót.
# Epírus

Igúmenitsa er helsta höfn í Epírus. Þaðan ganga ferjur til Ítalíu.
**Epírus** er landfræðilegt og sögulegt hérað milli Grikklands og Albaníu og skiptist nú milli þessara tveggja ríkja. Það liggur frá Pindusfjöllum í austri til Jónahafs í vestri með strönd sem nær frá Vlorë-flóa að Ambrakikosflóa í suðri. Albaníuhluti Epírus er í sýslunum Gjirokastër, Vlorë og Berat en Grikklandshlutinn er héraðið Epírus. Stærsta borg héraðsins er Jóannína með rúmlega 100.000 íbúa en Gjirokastër er stærsta borgin Albaníumegin.

Epírus er fjalllent hérað. Þar bjuggu grísku ættbálkarnir Kaónar, Mólossar og Þesprotar og þar var véfréttin í Dódóna. Epírus varð sérstakt ríki 370 f.Kr. Pyrrhos af Epírus varð frægur fyrir hernað sinn gegn Rómaveldi sem er uppruni hugtaksins „Pyrrosarsigur“. Epírus varð hluti af Rómaveldi ásamt öðrum ríkjum Grikklands 146 f.Kr. Síðar varð það hluti af Býsantíum.

Eftir fall Konstantínópel í Fjórðu krossferðinni varð Epírus aftur sjálfstætt um stutt skeið en Tyrkjaveldi lagði héraðið undir sig á 15. öld. Epírus varð sjálfstætt í upphafi 19. aldar undir stjórn Alí Pasja af Jóannína en Tyrkjaveldi endurheimti yfirráð sín 1821. Eftir Balkanstyrjaldirnar og Fyrri heimsstyrjöld skiptist héraðið milli Albaníu og Grikklands.
# Illyría

Búsetusvæði Illýranna við Adríahaf
Kort sem sýnir staðsetningu Illyríu innan Rómaveldis.
**Illyría** (forngríska: *Ἰλλυρία*; latína: *Illyricum*) er fornt heiti á norðvesturhluta Balkanskagans frá strönd Albaníu að norðvesturlandamærum Slóveníu. Þetta svæði var byggt Illýrum sem meðal annars stunduðu sjórán á Adríahafi. Rómverjar lögðu hluta landsins, sem þá var Illyríska konungsríkið, undir sig 168 f.Kr. en suðurhlutinn var áfram sjálfstæður. Illyría varð rómverskt skattland á tímum Ágústusar.

Í Pannónastríðunum 12 - 9 f.Kr. treystu Rómverjar völd sín á svæðinu. Eftir árið 10 var skattlandinu skipt í tvennt: Dalmatíu (norður) og Pannóníu (suður).

  *Þessi fornfræðigrein er stubbur. Þú getur hjálpað til með því að bæta við greinina.*
# Postuli

Jesús og **postularnir** við síðustu kvöldmáltíðina. Jesús segir að einn þeirra muni svíkja sig.
**Postuli** – yfirleitt **postularnir tólf** – (gríska: *απόστολος*, *apóstolos* = sendiboði, boðberi) voru tólf lærisveinar Jesú Krists, sem hann sendi út til að kristna heimsbyggðina.

## Lærisveinarnir tólf

Samkvæmt Markúsarguðspjalli (3:16-19) og Matteusarguðspjalli (10:2-4), voru lærisveinar Krists þessir:

* Andrés postuli, bróðir Péturs
* Bartólómeus postuli
* Filippus postuli
* Jakob Alfeusson eða Jakob yngri, postuli
* Jakob Sebedeusson eða Jakob eldri, postuli
* Jóhannes postuli eða Jón postuli, bróðir Jakobs
* Júdas Ískaríot
* Júdas Taddeus, – Júdas Jakobsson skv. Lúkasarguðspjalli (6:13-16)
* Matteus postuli
* Símon Pétur eða Pétur postuli
* Símon vandlætari
* Tómas postuli

Strangt til tekið urðu lærisveinarnir ekki postular fyrr en eftir upprisu Krists (á hvítasunnu), og því er Júdas Ískaríot ekki talinn meðal postulanna.

### Tólfti postulinn

Eftir að Júdas Ískaríot sveik Krist og hengdi sig, voru postularnir aðeins ellefu. Samkvæmt Postulasögunni 1:23-26, ákváðu þeir sem eftir voru að útnefna nýjan postula. Þeir vörpuðu hlutkesti um það (fyrir hvítasunnu) og kom upp nafn Matthíasar postula.

Þó að Matthías hafi verið valinn tólfti postulinn, er Páll postuli yfirleitt talinn sá tólfti, skv. gamalli hefð. Hann var ekki einn af lærisveinum Krists. Hann var farísei sem vann gegn Jesú, en varð fyrir vitrun og gerðist einn ötulasti talsmaður kristindómsins. Hann kallar sjálfan sig postula, sjá t.d. Rómverjabréfið 1:1 í Biblíunni.

## Aðrir postular

Í Hebreabréfinu er Jesús sagður fyrsti postulinn. Í Postulasögunni er Barnabas kallaður postuli.

Margir af fyrstu kristnu trúboðunum eru kallaðir postular. Með því er átt við þá sérstöku þýðingu sem starf þeirra hafði fyrir útbreiðslu kristninnar í ákveðnu landi eða meðal einhverrar þjóðar. Þegar sagt er að Bonifatius sé „postuli Germana“, er átt við að hann var fyrsti kristni trúboðinn meðal þeirra. Meðal slíkra „postula“ eru:

* Aðalbert, postuli Pólverja
* Anastasíus, postuli Ungverjalands
* Ansgar, postuli Norðurlanda
* Bonifatius, postuli Germana
* Kólumkilli eða heilagur Columba, postuli Skota
* Kýrillos og Meþódíos, postular slafneskra þjóða
* Ólafur Tryggvason, postuli Norðmanna
* Patrekur hinn helgi, postuli Írlands
* Úlfíla eða Wulfila, postuli Gota

## Tengt efni

* Dýrlingur
* Guðspjallamaður
* Postullegir feður

## Heimildir

* Fyrirmynd greinarinnar var „*Kristendomens apostlar*“ á sænsku útgáfu Wikipedia. Sótt 22. desember 2008.
# Esrabók

**Esrabók** er ein af bókum Gamla testamentisins. Í hebresku biblíunni er hún í einni bók með Nehemíabók. Bækur Esra og Nehemía eru síðustu söguritin. Þessar bækur segja frá heimkomu Ísraelsmanna til Júda frá útlegðinni í Babýlon og endurreisn Musterisins í Jerúsalem eftir sigur Persaveldis á Babýlóníu.

Esrabók hefst á því að Kýros mikli skipar Ísraelsmönnum að snúa aftur til Jerúsalem þar sem þeir endurreisa Musterið árið 515 f.Kr., þrátt fyrir andstöðu „andstæðinga Júda og Benjamíns“ og fólksins á landsbyggðinni. Síðustu kaflarnir fjalla um leiðangur prestsins Esra til Jerúsalem og tilraunir hans til að framfylgja banni guðs við hjónaböndum Ísraelsmanna og útlendinga.

Frásagnir í bókum Esra og Nehemía fylgja sama mynstri: guð fær Persakonung (Kýros mikla, Artaxerxes 1.) til að senda leiðtoga Gyðinga (Serúbabel, Esra, Nehemía) til Jerúsalem í ákveðnum tilgangi (endurrreisn Musterisins, hreinsun Ísraelsþjóðar, endurreisn borgarmúranna).

Í Esrabók er vitnað í nokkur bréf til Persakonunga sem talin eru síðari tíma falsanir sem gætu átt sér stoð í raunverulegum persneskum bréfum. Flestir Biblíufræðingar eru á því að Esrabók hafi gengið í gegnum miklar breytingar áður en hún var tekin inn í Sjötíumannaþýðinguna á 2. öld f.Kr.

  *Þessi grein er stubbur. Þú getur hjálpað til með því að bæta við greinina.*
# Alþjóðlega Cospas-Sarsat-verkefnið

Skýringarmynd fyrir Cospas-Sarsat.
**Alþjóðlega Cospas-Sarsat-verkefnið** er samstarfsverkefni 45 landa og stofnana um nýtingu gervihnatta við leit og björgun. Kerfið styður flutning neyðarboða sem berast frá neyðarsendum á tíðninni 406 MHz. Slíkir neyðarsendar geta verið í höndum einstaklinga eða um borð í skipum, kafbátum og flugvélum. Gervihnattakerfið er myndað af 65 gervihnöttum með búnað til að enduvarpa slíkum boðum til viðbragðsaðila um allan heim. Móttaka neyðarboða frá kerfinu er ókeypis.

Kerfið varð til sem samstarfsverkefni Bandaríkjanna, Kanada, Frakklands og Sovétríkjanna árið 1979, og fyrsta björgunin með aðstoð kerfisins átti sér stað 10. september 1982. Formlegur samningur aðildarríkjanna fjögurra var undirritaður 1. júlí 1988.

Heiti verkefnisins er dregið af rússnesku skammstöfuninni КОСПАС *Kospas* (Космическая Система Поиска Аварийных Судов „geimkerfi fyrir leit að farartækjum í neyð“) og ensku skammstöfuninni SARSAT (*Search And Rescue Satellite-Aided Tracking* „leit og björgun með aðstoð rakningar með gervihnetti“).

## Tilvísanir

  *Þessi grein er stubbur. Þú getur hjálpað til með því að bæta við greinina.*
# Ígor Stravínskíj

Ígor Stravinskíj
**Ígor Fjodorovítsj Stravinskíj** (rússneska: И́горь Фёдорович Страви́нский) (17. júní 1882 - 6. apríl 1971) var eitt mikilvægasta tónskáld tuttugustu aldar. Hann fæddist í bænum Oranienbaum í Rússlandi, en flutti síðar til Parísar í Frakklandi og seinna til New York í Bandaríkjunum.

Hann er þekktastur fyrir þrjá balletta sem hann samdi snemma á ferli sínum; *L'Oiseau de feu* (Eldfuglinn), *Pétrouchka* og *Le sacre du printemps* (Vorblótið).
# Gloucestershire

Gloucestershire á Englandi.
**Gloucestershire** (borið fram [/ˈɡlɒstərʃər/]) er sýsla á Suðvestur-Englandi á Bretlandi. Höfuðborg Gloucestershire er Gloucester.

  *Þessi landafræðigrein er stubbur. Þú getur hjálpað til með því að bæta við greinina.*